text: Консорциум Аркад ще строи продължението на Турски поток в България | Икономика
  Консорциум Аркад ще строи продължението на Турски поток в България
  OFFNews | 03 април 2019 в 14:01 | 2412 |0
  "Консорциум Аркад" е избраният доставчик на тръбите и за строителството на продължението на газопровода Турски поток на българска територия. Това става ясно от съобщение на "Булгартрансгаз" ЕАД.
  Държавната компания е финализирала обществената поръчка за избор на изпълнител в открита процедура "Доставка на необходимите материали и оборудване, инвестиционно проектиране - фаза работен проект, изграждане и въвеждане в експлоатация на обект: "Разширение на газопреносната инфраструктура на "Булгартрансгаз" ЕАД паралелно на северния (магистрален) газопровод до българо-сръбската граница", етап: "Линейна част".
  Комисията, назначена от възложителя, класира на първо място Обединение "Консорциум Аркад".
  Оферти за участие в процедурата подадоха три обединения - Д3ЗД Консорциум "Газово развитие и разширение в България" (ГРРБ), Обединение от "ОТ Industries Fovallkozo Zrt., OT Industries – KVV Kivitelezo Zrt." и Обединение "Консорциум Аркад".
  Двама от тях бяха допуснати до отваряне на ценови предложения - Д3ЗД Консорциум "Газово развитие и разширение в България" (ГРРБ) и Обединение "Консорциум Аркад".
  Избраният консорциум е предложил икономически най-изгодната оферта по предварително обявения критерий за възлагане "оптимално съотношение качество/цена" .
  Предложението на Обединение "Консорциум Аркад" включва най-ниските цени, както за изпълнение на всички дейности от предмета на поръчката при максимално допустим срок на изпълнение на дейностите 250 (двеста и петдесет) календарни дни, така и при изпълнение на всички дейности от предмета на поръчката при максимално допустим срок на изпълнение на дейностите 615 (шестстотин и петнадесет) календарни дни.